**שאולי לב-רן** (נולד ב-7 במרץ 1973), הוא פסיכיאטר ומומחה בטיפול בהתמכרויות, חוקר בתחום השפעות פסיכיאטריות של חומרים פסיכואקטיביים, פרופסור חבר בחוג לפסיכיאטריה, בית הספר לרפואה, הפקולטה למדעי הרפואה והבריאות, אוניברסיטת תל אביב, חוקר עמית במרכז לבריאות הנפש והתמכרויות (אנ') בטורונטו קנדה, מייסד-שותף ומנהל אקדמי של המרכז הישראלי להתמכרויות.

קורות חיים
----------

לב-רן נולד בישראל לפרופ' אריה לב-רן, רופא וחוקר בתחום האנדוקרינולוגיה, ולד"ר טובה לב-רן, פסיכולוגית קלינית. בשנת 2004 סיים לימודי רפואה באוניברסיטת תל אביב, ב-2008 סיים התמחות בפסיכיאטריה במרכז לבריאות הנפש שלוותה ולימודי תעודה תלת-שנתיים בפסיכותרפיה פסיכואנליטית בפקולטה להפקולטה למדעי הרפואה והבריאות, אוניברסיטת תל אביב.

בשנת 2008 הצטרף לב-רן לארגון המדריכים הבינלאומי של הגישה המוטיבציונית, גישה מבוססת-מחקר המסייעת להנעת שינוי התנהגותי על ידי גיוס המוטיבציה הפנימית של האדם וחיזוק מסוגלות עצמית לביצוע השינוי. הגישה מבוססת על קבלה, חמלה וכבוד לבחירותיו של כל אדם, וכוללת כלים לתקשורת יעילה שמסייעת לפתרון אמביוולנטיות כלפי שינוי ולהנעת השינוי ההתנהגותי בפועל. נעשה בה שימוש כיום בתחומים רבים הכוללים בריאות, בריאות הנפש, טיפול בהתמכרויות, חינוך, ועוד.

לב-רן הוא מחלוצי הגישה המוטיבציונית בישראל, וערך בהתנדבות את סדרת ספרי הגישה המוטיבציונית בעברית שכוללת עד כה ארבעה ספרים: הגישה המוטיבציונית – הגברת מוטיבציה לשינוי, הגישה המוטיבציונית בטיפול בחרדה, הגישה המוטיבציונית בעבודה עם מתבגרים, והגישה המוטיבציונית בקבוצות.

בין השנים 2010–2012 השלים השתלמות עמיתים בפסיכיאטריה של התמכרויות במרכז לבריאות הנפש והתמכרויות (אנ') ואוניברסיטת טורונטו, קנדה. במהלך עבודתו שם התמחה בחקר אפידמיולוגיה של התמכרויות תחת הנחייתו של פרופ' יורגן רם.

בשנת 2012 הקים את המרפאה לטיפול בהתמכרויות בהמרכז הרפואי ע"ש חיים שיבא – תל השומר, וניהל אותה עד שנת 2015, אז עבר לשמש עוזר רפואי למנהל המרכז הרפואי לבריאות הנפש לב השרון.

בשנת 2016 השלים בהצטיינות תואר שני בלימודי ניהול מערכות בריאות בישראל באוניברסיטת חיפה, ומונה לסגן מנהל המרכז הרפואי לבריאות הנפש לב השרון. הוא המשיך בתפקיד עד שנת 2020.

בשנת 2018 מונה לפרופסור חבר בחוג לפסיכיאטריה בפקולטה למדעי הרפואה והבריאות, אוניברסיטת תל אביב. מחקריו מתמקדים בקשר שבין שימוש בחומרים פסיכואקטיביים ובין הפרעות נפשיות, ובייחוד בהשפעות הפסיכיאטריות של שימוש בקנאביס. לב-רן פרסם למעלה מ-90 מאמרים מדעיים ובנוסף פרקים בספרי לימוד בתחום ההתמכרויות.

במחקריו גילה לב-רן את הקשר המשמעותי שבין הפרעות פסיכיאטריות שכיחות כגון דיכאון קליני, חרדה, והפרעה דו-קוטבית, לבין שימוש והתמכרות לקנביס. בסדרת מחקרים אודות הקשר בין דיכאון לבין שימוש והתמכרות לקנאביס מצא לב-רן כי הדיכאון לרוב מקדים את צריכת הקנאביס, וכי ריבוי אירועים של טראומה נפשית בילדות מהווה גורם סיכון משמעותי להתמכרות לקנאביס. בקרב חולי כאב כרוני המטופלים בקנאביס רפואי, מצא לב-רן כי חומרת הדיכאון מנבא באופן משמעותי את צריכת הקנאביס. מחקריו צוטטו בדוחות של ארגון הבריאות העולמי ושל האקדמיה הלאומית למדעים בארצות הברית.

בסדרת מחקרים אודות שכיחות התמכרויות בישראל, פרסם לב-רן את שכיחותן של ההתמכרויות השכיחות בישראל – לחומרים (אלכוהול, קנאביס, תרופות הרגעה ושינה) והתנהגויות (הימורים פתולוגיים), ואת הקשר המשמעותי שבין חשיפה ראשונית ומשנית לאירועים טראומטיים, כולל טראומה לאומית, לבין התפתחותן של התמכרויות. את תוצאות המחקרים הציג פרופ' לב-רן בוועדות הכנסת ומשרד הבריאות, והן שימשו בסיס לגיבוש מדיניות לקידום המניעה והטיפול בהתמכרויות.

בשנת 2018 ייסד יחד עם ד"ר אריאל קור את המרכז הישראלי להתמכרויות, והוא משמש מאז מנהל אקדמי של המרכז.

פעילות ציבורית לקידום תחום ההתמכרויות בישראל
--------------------------------------------

לב-רן פועל לקידום המניעה והטיפול בהתמכרויות בישראל ולאימוץ גישות של מזעור נזקים בטיפול בהתמכרות. דרך שלל תפקידים ציבוריים, הסברה באמצעות ראיונות וכתיבה בתקשורת, עריכת ספרים, ובאמצעות פעילות המרכז הישראלי להתמכרויות שייסד, פועל לב-רן להפחתת סטיגמה בבריאות הנפש כנגד ההתמכרויות ולקידום מדיניות שתכלול את הטיפול בהתמכרויות כחלק ממערך בריאות הנפש בישראל.

לב-רן שימוש יושב ראש החברה הישראלית לרפואה וטיפול בהתמכרויות מטעם ההסתדרות הרפואית בישראל וחבר המועצה הלאומית לבריאות הנפש במשרד הבריאות. כחלק מפעילותו הוא קידם הכרה של תחום הפסיכיאטריה של ההתמכרות כהשתלמות עמיתים על ידי המועצה המדעית בההסתדרות הרפואית בישראל.

דרך פעילות העמותה שייסד (המרכז הישראלי להתמכרויות), פועל לב-רן לקידום המניעה והטיפול בהתמכרויות בישראל. מטרות המרכז כוללות קידום תחום ההתמכרויות בסדר העדפות הלאומי, העלאת מודעות והפחתת סטיגמה, והכשרת אנשי מקצוע מתחומים שונים.

פעילויות המרכז הישראלי להתמכרויות כוללות קידום טיפול זמין לאלו המתמודדים עם התמכרויות ולבני משפחותיהם במסגרת מערכת הבריאות בישראל; הכשרת אנשי מקצוע מתחומים רבים ובהם החינוך, הבריאות, הבריאות הנפש לצורך איתור וביצוע התערבויות מקצועיות בתחום ההתמכרויות; ביצוע מחקרים רחבי-היקף שיסייעו בתכנון שירותי טיפול בהתמכרויות בישראל; יצירת שיתופי פעולה עם משרד ממשלה לקידום מדיניות ומיזמים משותפים בתחומי המניעה והטיפול בהתמכרויות; פיתוח והפעלה של תוכניות מניעה בבתי ספר בכל המגזרים ברחבי המדינה; והובלת קמפיינים להעלאת מודעות והסברה בנוגע להתמכרויות.

בנוסף, לב-רן פועל לקדם את ההסברה הלאומית בתחום ההתמכרויות דרך ראיונותיו הרבים, הרצאותיו הרבות וכתיבתו בתקשורת, והוא בעל הטור "חומר למחשבה" בעיתון "הארץ".

קישורים חיצוניים
----------------

* אתר האינטרנט הרשמי של שאולי לב-רן
* טוריו "חומר למחשבה" באתר הארץ
* דביר עמר, פרופ' לב רן: סטרס זה דבר טבעי להרגיש בימים אלו, באתר ערוץ 7, 11 באוקטובר 2023
* בשיתוף ICA, אחד מכל 7 ישראלים מתמודד עם התמכרות - איך מתמודדים עם התופעה ומפחיתים את הסטיגמה?, באתר כלכליסט, 31 במאי 2023
* הפסיכולוגיה של התמכרויות - עם פרופ' שאולי לב רן מייסד המרכז הישראלי להתמכרויות, סרטון בערוץ "שחר כהן", באתר יוטיוב (אורך: 01:09:04)
* לב שבור - בין התאהבות להתמכרות, סרטון בערוץ "HOT 8", באתר יוטיוב (אורך: 00:31:10)
* אתר למנויים בלבד איילת שני, ד"ר שאולי לב־רן: "אני לא מתנהג למטופלים כאילו הבחירה שלהם בהכרח לא נכונה", באתר הארץ, 19 בנובמבר 2015

הערות שוליים
------------

1. ↑  המרכז הישראלי להתמכרויות
2. ↑  אודות, באתר פרופ' שאולי לב-רן
3. ↑  פרופ' שאול לב-רן, באתר המרכז לבריאות הנפש לב השרון
4. ↑  פרופ' שאול לב-רן, באתר אוניברסיטת תל אביב
5. ↑  מאמריו של פרופסור שאולי לב-רן, באתר גוגל סקולר
6. ↑  Shaul Lev-Ran, Bernard Le Foll, Kwame McKenzie, Tony P. George, Jürgen Rehm, Cannabis use and cannabis use disorders among individuals with mental illness, **Comprehensive Psychiatry** 54, 2013-08, עמ' 589–598 doi: 10.1016/j.comppsych.2012.12.021
7. ↑  Shaul Lev-Ran et al, Cannabis use and cannabis use disorders among individuals with mental illness, **Comprehensive Psychiatry** 54, 2013-08, עמ' 589–598 doi: 10.1016/j.comppsych.2012.12.021
8. ↑  Daniel Feingold, Mark Weiser, Jürgen Rehm, Shaul Lev-Ran, The association between cannabis use and mood disorders: A longitudinal study, **Journal of Affective Disorders** 172, 2015-02-01, עמ' 211–218 doi: 10.1016/j.jad.2014.10.006
9. ↑  Daniel Feingold, Ofir Livne, Jürgen Rehm, Shaul Lev-Ran, Probability and correlates of transition from cannabis use to DSM-5 cannabis use disorder: Results from a large-scale nationally representative study, **Drug and Alcohol Review** 39, 2020-02, עמ' 142–151 doi: 10.1111/dar.13031
10. ↑  Daniel Feingold, Silviu Brill, Itay Goor-Aryeh, Yael Delayahu, Shaul Lev-Ran, Depression level, not pain severity, is associated with smoked medical marijuana dosage among chronic pain patients, **Journal of Psychosomatic Research** 135, 2020-08, עמ' 110130 doi: 10.1016/j.jpsychores.2020.110130
11. ↑  World Health Organization, **The health and social effects of nonmedical cannabis use**, 2016.
12. ↑  National Academy of Sciences, **The Health Effects of Cannabis and Cannabinoids: The Current State of Evidence and Recommendations for Research**, 2017
13. ↑  Ruth Lev Bar-Or, Ariel Kor, Iman Jaljuli, Shaul Lev-Ran, The Epidemiology of Substance Use Disorders among the Adult Jewish Population in Israel, **European Addiction Research** 27, 2021, עמ' 362–370 doi: 10.1159/000513776
14. ↑  Yafit Levin, Ruth Lev Bar-Or, Reni Forer, Magali Vaserman, Ariel Kor, Shaul Lev-Ran, The association between type of trauma, level of exposure and addiction, **Addictive Behaviors** 118, 2021-07, עמ' 106889 doi: 10.1016/j.addbeh.2021.106889

קטגוריה:פסיכיאטרים ישראלים